## Rješenje kojim se trgovačkom društvu Agrokor d.d. Zagreb, odobrava objavljivanje ponude za preuzimanje javnog dioničkog društva Belje d.d., Darda

### NN 12/2006 (1.2.2006.), Rješenje kojim se trgovačkom društvu Agrokor d.d. Zagreb, odobrava objavljivanje ponude za preuzimanje javnog dioničkog društva Belje d.d., Darda

# HRVATSKA AGENCIJA ZA NADZOR FINANCIJSKIH USLUGA

**299**

Sukladno odredbama članka 15. točka 4. alineja
1. i članka 8. stavak 1. Zakona o Hrvatskoj agenciji za nadzor financijskih
usluga (»Narodne novine« broj 140/05) te članka 13. stavak 2. Zakona o
preuzimanju dioničkih društava (»Narodne novine« broj 84/02, 87/02 i 120/02),
Uprava Hrvatske agencije za nadzor financijskih usluga, temeljem Zahtjeva
trgovačkog društva AGROKOR d.d., Zagreb, Trg Dražena Petrovića 3, za odobrenje
objavljivanja ponude za preuzimanje javnog dioničkog društva BELJE d.d., Darda,
na sjednici održanoj dana 26. siječnja 2006. godine, donijela je

## RJEŠENJE

1. Trgovačkom društvu AGROKOR d.d., Zagreb, Trg
Dražena Petrovića 3, odobrava se objavljivanje ponude za preuzimanje javnog
dioničkog društva BELJE d.d., Darda.

2. Ovo Rješenje objavit će se u »Narodnim
novinama«.

```
Obrazloženje
```

```

```

I/ Trgovačko društvo AGROKOR d.d., Zagreb, Trg
Dražena Petrovića 3 (dalje u tekstu: Ponuditelj), podnijelo je Komisiji za
vrijednosne papire Republike Hrvatske, dana 2. svibnja 2005. godine, temeljem
odredbe članka 13. stavak 1. Zakona o preuzimanju dioničkih društava (dalje u
tekstu: Zakon), Zahtjev za odobrenje objavljivanja ponude za preuzimanje
trgovačkog društva BELJE d.d., Darda (dalje u tekstu: Izdavatelj) i dokumentaciju
u privitku.

Nakon izvršenog uvida u dokumentaciju priloženu
uz zahtjev, utvrđeno je da je dokumentacija nepotpuna, u smislu odredbe članka
12. stavak 2. Zakona. Na traženje Komisije za vrijednosne papire Republike
Hrvatske od dana 4. svibnja 2005. godine, Ponuditelj je podneskom od dana 30.
svibnja 2005. godine, dostavio potvrdu o uplaćenoj administrativnoj pristojbi i
naknadi uz podneseni zahtjev te zatražio produženje roka za dostavljanje Odluke
Agencije za zaštitu tržišnog natjecanja o prijavljenoj namjeri provedbe
koncentracije poduzetnika.

Na zahtjeve Ponuditelja od dana 30. svibnja, 1.
srpnja i 14. rujna 2005. godine, Komisija za vrijednosne papire Republike
Hrvatske je, sukladno odredbi članka 99. Zakona o općem upravnom postupku
(»Narodne novine« broj 53/91 i 103/96), Zaključcima od 2. lipnja, 7. srpnja i
6. listopada 2005. godine, Ponuditelju produžavala rok za dostavljanje Odluke
Agencije za zaštitu tržišnog natjecanja o prijavljenoj namjeri provedbe
koncentracije poduzetnika, koju je Hrvatska agencija za nadzor financijskih
usluga zaprimila dana 4. siječnja 2006. godine.

Podneskom od dana 19. siječnja 2006. godine,
Ponuditelj je dostavio posljednju dopunu dokumentacije, I dodatak Ugovoru o
namjenski oročenom depozitu broj 801905 od dana 16. siječnja 2006. godine, od
kada se zahtjev Ponuditelja za odobrenje objavljivanja ponude za preuzimanje
smatra urednim.

II/ Izdavatelj je javno dioničko društvo,
sukladno odredbi članka 14. Pravilnika o sadržaju i obliku financijskih i
poslovnih izvješća javnih dioničkih društava (»Narodne novine« broj 118/03), u
svezi s odredbama članka 114. stavaka 1. i 5. Zakona o tržištu vrijednosnih
papira (»Narodne novine« broj 84/02).

Uvidom u podatke sudskog registra na Internetu
utvrđeno je da temeljni kapital Izdavatelja iznosi 551.548.700,00 kuna.

Uvidom u podatke Središnje depozitarne agencije
d.d., Zagreb, utvrđeno je da je Izdavatelj na zadnji dan u mjesecu listopadu,
studenom i prosincu 2004. godine, imao više od 100 dioničara.

III/ Obveza objavljivanja ponude za preuzimanje,
sukladno odredbi članka 4. stavak 1. Zakona, nastala je za Ponuditelja dana 7.
ožujka 2005. godine, stjecanjem 2.879.663 dionice, odnosno52,21% učešća u
temeljnom kapitalu Izdavatelja, što daje 52,21% od ukupnog broja glasova koje
daju dionice Izdavatelja s pravom glasa, temeljem Ugovora broj 3307042/9000 o
prodaji i prijenosu redovnih dionica Izdavatelja, sklopljenog između
Ponuditelja, kao kupca te Hrvatskog fonda za privatizaciju, Zagreb;
Ministarstva financija RH; Ministarstva gospodarstva, rada i poduzetništva RH;
Ministarstva poljoprivrede, šumarstva i vodnog gospodarstva; Državne agencije
za osiguranje štednih uloga i sanaciju banaka, Zagreb i Hrvatskih voda, Zagreb,
kao prodavatelja zastupanih po Hrvatskom fondu za privatizaciju, Zagreb, Ivana
Lučića 6 – 8, što ujedno predstavlja i ukupan broj dionica Izdavatelja kojima
Ponuditelj raspolaže.

IV/ Cijena po kojoj Ponuditelj nudi otkup
dionica u ponudi za preuzimanje iznosi 1,00 kunu po dionici. Najviša cijena po kojoj
je Ponuditelj stekao dionice Izdavatelja s pravom glasa u razdoblju od jedne
godine prije dana objavljivanja ponude za preuzimanje niža je od 1,00 kune po
dionici. Prema očitovanjima Zagrebačke burze d.d., Zagreb i Varaždinske burze
d.d., Varaždin, dostavljenih na zahtjev Komisije za vrijednosne papire
Republike Hrvatske (u predmetu: klasa: 450-08/05-01/136), na Zagrebačkoj burzi
d.d., Zagreb i Varaždinskoj burzi d.d., Varaždin, nije bilo trgovanja dionicama
Izdavatelja u zadnja tri mjeseca prije nastanka obveze objavljivanja ponude za
preuzimanje, te je utvrđeno da je cijena izražena u ponudi za preuzimanje u
iznosu od 1,00 kune po dionici, utvrđena u skladu s odredbom članka 15. stavci
3. – 6. Zakona.

V/ Ponuditelj je vlasnik 2.879.663 redovne
dionice Izdavatelja, a temeljni kapital Izdavatelja podijeljen je na 5.515.487
redovnih dionica, svaka u nominalnom iznosu od 100,00 kuna. Novčana sredstva
potrebno je osigurati sukladno odredbi članka 9. stavka 1. Zakona, za plaćanje
preostalih 2.635.824 dionice Izdavatelja s pravom glasa, u iznosu od najmanje
2.635.824,00 kune. Uvidom u Ugovor o namjenski oročenom depozitu broj 801905,
od dana 25. travnja 2005. godine, sklopljen između KREDITNE BANKE ZAGREB d.d.,
Zagreb, Ulica grada Vukovara 74 i Ponuditelja, te I dodatak navedenog Ugovora
od dana 16. siječnja 2006. godine, kojim se mijenja rok oročenja
istog te utvrđuje za razdoblje od 25. srpnja 2005. godine do 15. travnja 2006.
godine, utvrđeno je da je Ponuditelj osigurao sredstva u iznosu 2.700.000,00
kuna.

VI/ Nadalje, utvrđeno je da su Zahtjevu
priložene potvrde o plaćenoj administrativnoj pristojbi i naknadi, sukladno
odredbama članka 2. točke 24. Pravilnika o vrsti i visini administrativnih
pristojbi i naknada (»Narodne novine« broj 115/02 i 43/03).

VII/ Budući da je Ponuditelj dostavio tekst
ponude za preuzimanje sastavljen sukladno odredbi članka 12. stavka 1. Zakona
te dokumentaciju propisanu odredbom stavka 2. istoga članka Zakona, temeljem
odredbe članka 13. stavak 2. Zakona, odlučeno je kao u izreci.

VIII/ Temeljem odredbe članka 8. stavak 3.
Zakona o Hrvatskoj agenciji za nadzor financijskih usluga, ovo Rješenje
objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se
može pokrenuti upravni spor podnošenjem tužbe Upravnom sudu Republike Hrvatske
u roku od 30 dana od dana primitka ovog Rješenja.

Klasa: UP/I-450-08/06-10/02

Urbroj: 326-101/06-5

Zagreb, 26. siječnja 2006.

Predsjednik Uprave

**Ante Samodol**, v. r.

Rješenje, NN 12/2006-299